Rakennusmiehet ihastuivat salaa maalattuun graffitiin niin tulisesti, että irrottivat sen poliisitalon seinästä – ”Kundit tulivat sanomaan, että nyt on tehty jotain nättiä”

Kaartin poliisitalon purkutyömaalle ilmaantunut Karhukopla-graffiti päätettiin säilyttää arvokkaana taideteoksena.

Kaartin vanhaa poliisitaloa Helsingissä puretaan parhaillaan, mutta pieni palanen taloa saattaa sittenkin säilyä Karhukoplan ansiosta.

Talon purkua tekevät pääurakoitsija SRV:n työnjohto ja purku- ja urakoitsijan työmiehet nimittäin pitivät seinälle omin luvin maalattua graffitia niin hienona taideteoksena, että he alkoivat miettiä keinoja sen pelastamiseksi.